Jepania 1
Nino me akemo pa Rwot
1-Man lok pa Rwot ma yam obino bot Jepania wod pa Kuci, wod pa Gedalia, wod pa Amaria, wod pa Kejekia i kare pa kabaka Yocia me Juda, wod pa Amon.
2“Abijwero jami ducu
ki i wi lobo,” Rwot ma owaco.
3“Abijwero dano wa ki lee;
abijwero winyo me polo ki rec me nam.
Abireto jo maraco;
dok abityeko dano woko
ki i wi lobo,” Rwot ma owaco.
4“Abiryeyo bada i kom Juda,
ki i kom jo ducu ma gibedo i Jerucalem;
abijwero jo pa Baal ma gudoŋ woko ki i kabedo man,
ki nyiŋ ajwagi me cal jogi bene abiŋolo woko.
5Dok abityeko jo ma ryebbe piny i wi ot
ka woro mony me polo;
ki jo ma giryebbe piny ka kwoŋo kwoŋ oot Rwot
ma kun kono gikwoŋo ki nyiŋ Milkom;
6jo ma gudok cen, ma pe gilubo Rwot,
ma pe gicito bot Rwot kadi wa penyo doge.”
7Wuliŋ mot i nyim Rwot Lubaŋa!
Pien nino pa Rwot doŋ tye cok;
Rwot doŋ otyeko yubo gitum, dok olonyo welene.
8I nino ma Rwot bitumo iye gitumme,
“Abiketo can i kom luloc ki litino pa kabaka
ki i kom jo ducu ma giruko ruk pa rok mukene.
9I nino meno abiketo can
i kom jo ducu ma gikalo larii doggola,
jo ma gumiyo bwami ki goba opoŋ i ot pa laditgi.”
10“I nino meno,” man lok pa Rwot,
“koko biwinnye ki i Dogcel me Rec,
koko me can biwinnye ki i dul gaŋ me Aryo,
mor piny madwoŋ biwinnye ki i wi cere.
11Wukok can, wun jo ma wubedo i Pany+!
Pien lucat-wil doŋ gipe,
jo ma pimo lyal doŋ gityekogi woko.
12I kare meno abiŋiyo Jerucalem ki mac tara,
abiketo can i kom jo ma gibedo abeda
macalo koŋo yino ma ori, ma atinyane opoto woko,
jo ma giwaco ki i cwinygi ni,
‘Rwot pe bitiyo gin maber,
dok pe bitimo gin marac.’
13Jamigi gibiyako woko,
odigi bene gibiketogi woko.
Kadi bed guger odi,
pe gibibedo i igi;
kadi bed gupit olok,
pe gibimato kono vinone.”
14Nino madit pa Rwot tye cok,
tye cok dok tye ka bino oyotoyot;
dwan me nino pa Rwot, dwan magwar,
dano matek kok iye ki dwan maloŋo.
15Nino meno aye nino me akemo,
nino me can ki me remcwiny madwoŋ,
nino me ŋinyo ki me balo piny,
nino me colpiny ki mutu,
nino me pol ki colpiny mapek,
16nino me koko gwara ki woo me lweny
i kom gaŋi ma gicelo matek
ki i kom cel ma gigero maboco.
17Abikelo can i kom dano,
ma bimiyo giwoto calo lutowaŋ,
pien gubalo i nyim Rwot;
gibionyo remogi woko macalo apwa,
ki riŋo komgi gibibolo calo cet.
18Kadi ryalgi nyo jabugi pe bilarogi
i nino me akemo pa Rwot.
Mac me akemo me nyekone
bi waŋo lobo ducu;
en bityeko dano ducu ma gibedo i lobo
magicel dok oyotoyot.